KURZUS: Logisztika projekt

MODUL: I. modul: Raktározás

2. lecke: Raktárak jellemzői

| Cél: A gyakorlatban nagy jelentőséggel bír az a tény, hogy képesek vagyunk elszórt információkból is megállapítani, hogy egy raktár milyen tényezőkkel, milyen tulajdonságokkal rendelkezik. Ezen információk megfelelő kezelése, segíthet egy raktár működésének megértésében és esetleges fejlesztési lehetőségeinek megfogalmazásában. Ehhez szükségünk van a tanagyagban található raktári jellemzők pontos ismeretére és hozzá kapcsolódó számítási mechanizmusok megértésére.
Követelmények: Ön akkor sajátította el megfelelően a tananyagot, ha képes
felsorolásból ki tudja választani, mi határozza meg a raktárak kialakítását; felsorolásból ki tudja választani, milyenesetben van a raktárnak kiegyenlítő szerepe; felsorolásból ki tudja választani a raktárak jellemzőit; a raktárakat csoportosítani tudja a termelési folyamatban betöltött szerepük és rendeltetésük szerint; adott készletváltozási módhoz párosítani tudja a raktár jellemzőit; párosítani tudja egymáshoz a raktárak műszaki jellemzőit és azok meghatározását; ki tudja számtani a raktárak műszaki jellemzőit.
Időszükséglet: A tananyag elsajátításához körülbelül 40 percre lesz szüksége.
Kulcsfogalmak:
raktár, alapanyag-, félkész-, kész-, elosztó-, egyéb raktár ipari, kereskedelmi, közlekedési, mezőgazdasági raktár raktárak pozitív és negatív tényezői, készletváltozás sajátosságai raktár teljes alapterülete raktár hasznos alapterülete raktár teljes belmagassága raktár hasznos belmagassága raktár térfogat raktár teljes tárolótere raktár hasznos tárolótere raktár helykihasználási tényezője
1. Raktár fogalma
Jegyezze meg a raktárak pozitív és negatív tényezőit. Sorolja osztályokba az egyes raktárakat. Határozza meg a raktárkapacitás műszaki jellemzőinek értékét!
A raktárak jellemzőinek megismerése előtt fel kell idéznünk a raktár fogalmát, mely szerint a raktárak olyan létesítmények, amelyek az áruk minőségét és mennyiségét veszteség nélkül megőrzik. A raktárak nem csupán épületek, hanem komplex létesítmények, amelyeknek sajátos kapcsolatrendszere és belső folyamata van.
2. Raktárak tényezői
Jegyezze meg, hogy milyen pozitív és negatív tényezői lehetnek a raktáraknak!
A raktárakat a termelési illetve a logisztikai folyamatra gyakorolt hatásaik szerint, Knoll Imre: Logisztika a 21. században című könyve alapján pozitív és negatív tényezőkkel rendelkeznek.
A raktár pozitív tényezői az alábbiak lehetnek:
a raktárak biztosítják a termelési tevékenységek folytonosságát; kiegyenlítik a beszerzési, termelési és elosztási tevékenységek közti anyagáramlást; kiegyenlítő szerepe van abban az esetben, ha a termelési és elosztási folyamat működési sebessége különböző; kialakításuk révén megőrzik a tárolt áruk mennyiségét és minőségét.
A raktár negatív tényezői lehetnek:
a raktárak jellemzően jelentős beruházási és üzemeltetési költséget igényelnek; amennyiben a raktár nem megfelelően működik, az a logisztikai folyamatot lassítja, szélsőséges esetben meg is állítja azt; a raktár megfelelő mértékű kihasználása nem minden időszakban biztosítható ugyanúgy.
Knoll Imre: Logisztika a 21. században, Budapest, Képzőművészeti Kiadó és Nyomda Kft., 1999.
3. Raktárak osztályozása
Jegyezze meg, hogy milyen tényezők befolyásolják a raktárak kialakításnak jellemzőit!
Az egyes raktárak között rendkívül nagy különbségek lehetnek mind kialakításban, mind pedig működésben. Ugyanis a raktárak kialakítását elsősorban az ott tárolásra kerülő termékek jellemzői határozzák meg. Egyáltalán nem mindegy, hogy például csavart, vagy pedig romlandó élelmiszert kell raktároznunk. Így fontos meghatároznunk azokat a főbb szempontokat, mely alapján sikeresen különböztethetünk meg raktárakat egymástól.
A raktárakat a termelési folyamatban betöltött szerepük, illetve a rendeltetésük szerint csoportosítjuk:
Tevékenység:
Jegyezze meg a termelési folyamatban betöltött szerepük szerinti raktári osztályokat! Nézze meg, és hasonlítsa össze az egyes raktári osztályokhoz csatolt képeket! Tevékenység: Jegyezze meg, hogy milyen sajátosságai lehetnek a készletváltozásoknak! Fogalmazza meg, hogy ezek a sajátosságok milyen hatással vannak a raktár jellemzőire!
A termelési folyamatban betöltött szerepük szerint lehetnek:
alapanyag raktár (mely általában a termelő-, illetve szerelőüzem bemeneti oldalán található, ezért a beszerzési logisztika részének is tekinthető),
A készletváltozás sajátosságai szerint az alapanyag raktárakba kevés árufajta érkezik nagy mennyiségben, távozik kisebb tételekbe. Jellemzőjük, hogy a belső műveleteik munkaigényesek, ugyanis a termékek mozgatása, jellemzően több embert igényel és rendszerint csak nagy beruházással gépesíthetőek, a térkihasználásuk pedig viszonylag kicsi.
Példa alapanyagraktárra
2.1. ábra
Forrás: www.comferspa.com
félkész termék raktár (egy termelési folyamat műveletei között, mely tehát szorosan a termelési logisztikához tartozik),
A készletváltozás sajátosságai szerint a félkész termék raktárba a távozó árufajták meghatározott időnként visszatérnek. Jellemzőjük: kis befogadóképesség, alacsony gépesítettségi színvonal.
Példa félkész termék raktárra
2.2. ábra
Forrás: www.hoavienpottery.com
késztermék raktárak (a termelés vagy az összeszerelés befejezése után, mely létesülhet a termelőüzem területén, de lehet teljesen önálló létesítmény, akár vállalat is),
A készletváltozás sajátosságai szerint a késztermék raktárakba azonos árufajta érkezik és távozik nagy mennyiségben. Jellemzőjük, hogy a belső műveletek egyszerűek és viszonylag könnyen gépesíthetők.
Példa késztermék raktárra
2.3. ábra
Forrás: www.custom3pl.com
elosztó raktár (ha a készáruraktárnak közvetlen kapcsolata van az értékesítés helyeivel, elosztóraktárnak is tekinthetjük, ekkor az elosztási logisztika szerves része).
A készletváltozás sajátosságai szerint az elosztó raktárakba sok árufajta érkezik viszonylag nagy mennyiségben és távozik kisebb tételekben. Jellemzőjük: a beérkezett tételeket meg kell bontani, hogy az igényeknek megfelelő kisebb egységek kiszállíthatók legyenek; részleges komissiózás szükséges.
Példa elosztó raktárra
2.4. ábra
Forrás: www.standardfooddistributor.com
egyéb raktár (ilyenek például a csomagolóanyag raktár, szerszámraktár, alkatrész raktár vagy irodaszer raktár)
Példa csomagolóanyag raktárra
2.5. ábra
Forrás: www.independentfreightconsultancy.com
A képen szereplő termékek, mind a hullámpapírlemez, mind pedig a faburkolat (itt most nem a motorkerékpárra gondolunk), egy adott termék csomagolását összeállító üzemrész működéséhez szükségesek. Sok esetben (gazdasági, logisztikai szempontok miatt) külön tároljuk az alap, félkész és késztermékektől a csomagolásra szánt alapanyagokat.
Jegyezze meg, milyenek lehetnek a raktárak a rendeltetés szerinti csoportosítás alapján!
A raktárak rendeltetés szerinti csoportosítása alapján megkülönböztetünk:
Ipari raktárak rendszerint a termelési egységekhez kapcsolódva biztosítják a folyamatos termelési tevékenységhez szükséges alapanyagot, félkész és készterméket. Mezőgazdasági raktárak elsősorban feldolgozott élelmiszerek és azok előállításához szükséges alapanyagok (vetőmag, műtrágya, stb.) tárolására szolgálnak. Kereskedelmi raktáraknak nevezzük azokat a raktárakat, melyek az anyagáramlásban, ellátásban kiegyenlítő funkciót töltenek be és biztosítják a kis és nagykereskedelem zavartalan működését. kiskereskedelmi raktárak nagykereskedelmi raktárak Közlekedési raktárak részben saját üzemi raktárak (a közlekedésüzem fenntartásához szükséges anyagok, stb. tárolása), részben a fuvarozott áruk átmenő raktárai.
4. Raktárkapacitás műszaki jellemzői
Jegyezze meg az egyes műszaki jellemzők számításának módját!
A raktárkapacitás műszaki jellemzőire vonatkozó üzemtani mutatószámok - amelyek részben tervezési kiinduló adatok, részben a működés vizsgálatára vonatkoznak - azt vizsgálják, hogy a raktár a gyakorlatban mennyire igazolja a tervezett paramétereket.
Műszaki jellemzők:
A raktár teljes alapterülete A raktár hasznos alapterülete (a teljes alapterületből levonjuk a nem raktározási célokra használt területeket pl.: közlekedési utak, iroda, árukiadó, szociális helyiségek, stb.) A raktár teljes belmagassága (padozat és födém közötti távolság méterben) A raktár hasznos belmagassága (a teljes belmagasságból levonjuk a belógó szerkezeteket pl.: gerendák, világítótestek stb. valamint a tűzrendészet által előírt távolságot) A raktár térfogat (teljes alapterületet és a teljes belmagasság szorzata) A raktár teljes tárolótere (teljes alapterület és a hasznos belmagasság szorzata) A raktár hasznos tárolótere, kapacitása (hasznos alapterület x hasznos belmagasság) A raktár helykihasználási tényezője (a raktár hasznos alapterületének, ill. teljes alapterületének aránya. Kifejezi azt, hogy a raktár teljes alapterületének hány százaléka a hasznos alapterület)

| Önellenőrző kérdések
1. Jelölje meg, hogy az alábbiak közül mi határozza meg a raktárak kialakítását elsősorban?
| A készletváltozás sajátosságai.
| Az ott tárolt termékek jellemzői.
| A tárolt árufajták száma.
| A raktár termelési folyamatban betöltött szerepe.
2. Jelölje meg, mikor van a raktáraknak kiegyenlítő szerepe!
| Ha a tárolás és az azonnali kiszállítás költségei között nagy a különbség.
| Ha a tárolás és az azonnali felhasználás költségei között nagy a különbség.
| Ha a logisztikai folyamatban szükség van az átfutási idő csökkentésére.
| Ha a termelési és elosztási folyamat működési sebessége különböző.
3. Jelölje meg az alábbiak közül a raktárak jellemzőit!
| Rendelkezésre állásával biztosítja a termelés folyamatosságát.
| A termékek minőségét megfelelő körülmények kialakítása révén megőrzi.
| Az építmény, illetve tárolótér megfelelő mértékű kihasználása minden időszakban biztosítható.
| A raktár jelentős beruházási és üzemeltetési költséget általában nem igényel.
4. Jelölje meg, hogy az alábbiak közül melyek tartoznak a raktárak termelési folyamatban betöltött szerepük szerinti csoportosításába!
| Ipari raktár.
| Készáru raktár.
| Kereskedelmi raktár.
| Félkész termék raktár.
| Elosztó raktár.
| Közlekedési raktár.
| Mezőgazdasági raktár.
5. Jelölje meg, melyik készletváltozás esetén igaz a raktárra, hogy a beérkezett tételeket meg kell bontani, hogy az igényeknek megfelelő kisebb egységek kiszállíthatók legyenek!
| Azonos árufajta érkezik és távozik nagy mennyiségben.
| Kevés árufajta érkezik viszonylag nagy mennyiségben, távozik kisebb tételekben.
| Sok árufajta érkezik kis mennyiségben, távozik nagyobb tételekben.
| A távozó árufajták meghatározott időnként visszatérnek.
| A távozó árufajták meghatározott idő után többször visszatérnek, de minőségi változásokon mennek át.
6. Jelölje meg, melyik készletváltozás esetén igaz a raktárra, hogy kis befogadóképességű, viszont magas automatizálhatósági szint!
| Azonos árufajta érkezik és távozik nagy mennyiségben.
| Kevés árufajta érkezik viszonylag nagy mennyiségben, távozik kisebb tételekben.
| Sok árufajta érkezik kis mennyiségben, távozik nagyobb tételekben.
| A távozó árufajták meghatározott időnként visszatérnek.
| A távozó árufajták meghatározott idő után többször visszatérnek, de minőségi változásokon mennek át.
7. Jelölje meg, az alábbiak közül melyikre igaz a következő meghatározás: a raktár teljes alapterületéből levonjuk a nem raktározási célokra használt területeket!
| A raktár hasznos alapterülete.
| A raktár hasznos belmagassága.
| A raktár teljes tárolótere.
| A raktár hasznos tárolótere.
8. Határozza meg a feladatban megadott raktár kapacitásának jellemzőit. Írja be a kapott adatokat a megfelelő mezőkbe! Készítsen rajzot az alapterületről és az utakról! Ügyeljen arra, hogy az utak közös területét csak egyszer vegye figyelembe! A raktár hosszúsága 60 m, szélessége 45 m, teljes belmagassága 7 m, hasznos belmagassága 6 m, Közlekedési utak: a raktár hosszában kettő- szélességük 4 m - a raktár szélességében kettő - szélességük 3 m - helyezkedik el. Árukiadó 100 m2, iroda 30 m2, szociális helyiség 50 m2 A raktár teljes alapterülete: m2 A raktár hasznos alapterülete: m2 A raktár térfogata: m3 A raktár teljes tárolótere: m3 A raktár hasznos tárolótere: m3 A raktár helykihasználási tényezője: %