KURZUS: Logisztika projekt

MODUL: II. modul: Csomagolási alapismeretek

6. lecke: Fogalmak

| Cél: A tananyag célja, hogy a hallgató megismerje, felfrissítse a csomagoláshoz kapcsolódó alapfogalmakat illetve azok jelentését. A későbbi fejezetekben megismertekkel összekapcsolva így teljes képet alkothat a csomagolás feladatairól, eszközeiről és folyamatairól.
Követelmények: Ön akkor sajátította el megfelelően a tananyagot, ha
fel tudja sorolni a csomagolás feladatait; felsorolásból ki tudja választani a fogyasztói, a gyűjtő és a szállítási csomagolás fogalmát; ábra alapján ki tudja választani a bemutató, a csoport-, a kombinációs, az adag, illetve az előrecsomagolással csomagolt árukat; adott ábrák közül ki tudja választani az egységrakományt, készletcsomagolást és a gyűjtőcsomagolást bemutató ábrát. adott ábrán meg tudja mutatni a csomagolóanyagot, a csomagolóeszközt és a csomagolási segédanyagot.
Időszükséglet: A tananyag elsajátításához körülbelül 60 percre lesz szüksége.
Kulcsfogalmak:
csomagolás, fogyasztói csomagolás, szállítási csomagolás, gyűjtőcsomagolás, bemutató csomagolás, csoport csomagolás, kombinációs csomagolás, adag csomagolás, előrecsomagolás, egységrakomány, készletcsomagolás, csomagolóeszköz, csomagolóanyag, csomagolási segédanyag.
1. Bevezetés
Jegyezze meg a csomagolás alapvető feladatait!
A világon mindig nagyobb távolságot kell közbenső állomások közbeiktatásával összekötni. A térbeli elosztás egyes szakaszait szállítóeszközök, ill. szállítási folyamatok kapcsolják össze.
A csomagolás alapvető feladata, hogy a termék e folyamatok keretében lehetőleg mindenütt a gyártó és a felhasználó szempontjából
használati értékének csökkenése nélkül, újszerű állapotban és a leggazdaságosabb módon
kerüljön a gyártótól a felhasználóhoz.
A csomagolóanyag mindenkori helyes megválasztása, a csomagolóeszköz szakszerű kialakítása, szerkezeti elemeinek összehangolása, a célszerű csomagolástechnológia megtervezése és a csomagolás piacképessége döntőszerepet játszik abban, hogy az előállított termék a rendeltetésének megfelelőhelyen és időben, mennyiségi, minőségi vagy anyagi változás, károsodás nélkül rendelkezésre álljon.
A csomagolás, mint fontos költségtényező, a szállítás, a térbeli elosztás és az értékesítés elemeinek gazdaságosságára is jelentősen hat. Valamennyi fáradozás végső célja, a lehetséges csomagolási megoldások közül a leghatékonyabb kiválasztása és alkalmazása, a legkedvezőbb költségfeltételekkel.
Ebben a leckében a csomagolással kapcsolatos legfontosabb fogalmakat foglaltuk össze, magyar szabvány hiányában az Anyagmozgatási és Csomagolási Intézet gondozásában megjelent Csomagolási Szakkifejezések gyűjteménye alapján.
A csomagolás rendkívül nagy területének fejlődése - a gyártástól a felhasználásig - együtt járt számos sajátos szakmai fogalom és megnevezés kialakulásával. A kölcsönös megértés végett rendkívül fontos, hogy ezek a fogalmak félreérthetetlenek, egyértelműek legyenek, bár kétségtelenül nehéz feladat a szakmai körökben már meghonosodott, helytelen szóhasználattal szembeszállni. Így például kiíratni olyan meghatározást, hogy a "terméket kartonba csomagolták", s helyette elfogadtatni a "terméket kartondobozba csomagolták" megfogalmazást. A karton ui. csomagolóanyag és nem csomagolóeszköz, a doboz pedig a termék befogadására alkalmas csomagolóeszköz.
2. Csoportosítás a csomagolás célja szerint
Jegyezze meg, mit értünk fogyasztói-, gyűjtő-, és szállítási csomagolás alatt!
A csomagolás célja a termék védelme, szállításra, tárolásra alkalmassá tétele, egységbe fogása. Attól függően, hogy ennek elsődleges célja mi, megkülönböztetünk:
fogyasztói csomagolást gyűjtő csomagolást szállítási csomagolást
Ez a felsorolás egyben sorrendiség is, a legkisebb egységtől halad a legnagyobb felé.
Fogyasztói csomagolás. A terméket a fogyasztóig kísérő (önmagában rendszerint szállításra nem alkalmas) csomagolás. Főleg az értékesítés és a fogyasztás terén van szerepe. Ide sorolható minden, ami közvetlenül a terméket tartalmazza.
Fogyasztói csomagolás
6.1. ábra
Gyűjtőcsomagolás. A nyilvántartást, árukezelést, raktározást, szállítást megkönnyítő meghatározott mennyiségű csomagolt vagy csomagolatlan terméket nagyobb egységbe összefogó csomagolás. Ilyen például, amikor édességet, csokoládét dobozba tesznek, majd a dobozt azonosítóval látják el, mely tartalmazza a benne lévő termék nevét, tulajdonságait, illetve annak darabszámát.
Gyűjtőcsomagolás
6.2. ábra
Szállítási csomagolás. A külső hatások ellen védelmet nyújtó, ill. a termék esetleges káros hatásaival szemben a környezetet védő, továbbá az egységbe fogást, mozgatást, szállítást és tárolást megkönnyítő, általában összetett csomagolás.
Szállítási csomagolások
6.3. ábra
3. Csoportosítás mennyiségképzés szerint
Jegyezze meg, hogy adag-, bemutató-, csoport-, egység-, kombinációs- és előrecsomagolás alatt!
A legkisebb egység a fogyasztási mennyiségképzés. Célja, hogy a vásárló annyi terméket tudjon egyben kezelni, amennyire szüksége van. Ide tartoznak:
adag-, bemutató-, csoport-, egység-, kombinációs- előrecsomagolás.
Adagcsomagolás. A terméket egyszeri felhasználáshoz szükséges, megszabott mennyiségű adagokban tartalmazó, általában fogyasztói csomagolási egység.
Adagcsomagolás
6.4. ábra
Bemutató csomagolás. olyan csomagolás, amelyeknek alapvető feladata a vásárló érdeklődésének felkeltése, elsősorban a termék láthatóvá tétele révén.
Bemutató csomagolás
6.5. ábra
Csoportcsomagolás. Több, a fogyasztói és értékesítési szokásnak megfelelő darabszámú, azonos termék egyetlen fogyasztói csomagolási egységbe való összefogása. Legjellemzőbb példája az üdítőitalok, sörök hatos egységbe történő csomagolása.
Csoportcsomagolás
6.6. ábra
Egységcsomagolás. Azonos termékek vagy azonos rendeltetésű alkatelemek egységbe fogása útján készített fogyasztói csomagolás. Jellemző példa rá, amikor sampont és öblítőt egybe csomagolnak. A hajmosás egyes fázisaihoz így egyben mindent megkap a vásárló.
Kombinációs csomagolás. Különböző termékek egyetlen, rendszerint fogyasztói csomagolási egységbe való összefogása. Ilyen például, amikor gyártói akció során együtt árulják a mosóport és az öblítőt, amit prospektus kíséretében egybe fóliáznak.
Kombinációs csomagolás
6.7. ábra
Előrecsomagolás. A terméknek (általában fogyasztási cikknek) az értékesítést megelőző fázisban való ideiglenes burkolatba helyezése. Legjobb példája különféle zöldségek összecsomagolása, amelyet otthon kibontva egyből fel lehet használni főzéshez.
Előrecsomagolás
6.8. ábra
Jegyezze meg, hogy mit értünk gyűjtő csomagolás, készlet csomagolás, illetve egységrakomány alatt!
A manipulációs mennyiségképzés célja, hogy a boltokon belüli tárolási és rakodási tevékenységet megkönnyítse. Ide sorolhatók:
gyűjtő csomagolás, készlet csomagolás, egységrakomány.
A gyűjtőcsomagolást az 1. pontban már bemutattuk.
Készletcsomagolás Azonos, ill. hasonló rendeltetésű - általában egymást kiegészítő - eszközöket ideiglenesen vagy tartósan egységbe fogó, rendszerint fogyasztói csomagolás. Ilyen például a ceruzaelemek csomagolása.
Készletcsomagolás
6.9. ábra
Egységrakomány. Csomagolt vagy csomagolatlan termékekből, segédeszközök (pl. rakodólap, zsugorfólia) felhasználásával vagy anélkül képzett és gépesített kezelésre alkalmas szállítási, rakodási, mozgatási, tárolási egység. A cél az, hogy a termelők és a raktárak, vagy raktárak közötti szállítás során a rakodási és kezelési feladatokat gyorsan és hatékonyan lehessen végre hajtani. Itt a kezelt áru mennyisége meghaladhatja a több tonnát vagy köbmétert.
Egységrakomány
6.10. ábra
4. Csoportosítás a felhasználási lehetőségek száma szerint
Jegyezze meg az eldobó és a visszatérő csomagolás fogalmát!
Fontos felosztása még a csomagolásoknak a felhasználási lehetőségek száma is. Itt attól függően, hogy egyszer felhasználható a csomagolás (pl. papírdoboz) vagy esetleg többször is (pl. műanyag láda, rakodólap) beszélhetünk
eldobó és visszatérő
csomagolásokról.
Eldobó csomagolás. Műszaki vagy gazdasági okoknál fogva rendeltetésszerűen ismételten fel nem használható csomagolóeszközzel kialakított csomagolás. Itt beszélhetünk fogyasztói oldalról, mint például a tejeszacskó, illetve gyárak és raktárak közötti szállításban is megjelenik, amikor például olyan dobozba csomagolnak egy félkész terméket, amely kicsomagolás után eldobásra kerül.
Visszatérő csomagolás. Többszöri használatra szánt csomagolóeszközzel kialakított csomagolás. Visszatérő csomagolást többnyire gyárak, raktárak között alkalmaznak. Ezek többnyire fából vagy erős hullámpapírból készülnek. A gyárból a raktárba küldi a megbízó a terméket, amit a raktárban betárolnak, majd a szállításra használt rakodólapot visszaküldik a gyárba.
Visszatérő csomagolás
6.11. ábra
5. Egyéb fogalmak
Olvassa el és saját szavaival foglalja össze az alább tárgyalt fogalmak jelentését! Próbáljon saját tapasztalatai alapján példákat keresni az egyes fogalmakra!
Áruvédelem. Az árunak az előállítástól a felhasználásig bekövetkezhető károktól való megóvása csomagolással, és/vagy a megfelelő szállítási, mozgatási, tárolási mód alkalmazásával.
Csomag. A termék és az egységbe fogó elemcsoport (doboz vagy hasonló csomagolóanyag), ill. ideiglenes védőburkolat komplex egysége. Elsősorban kisebb tömegű és méretű egységek fogalmaként használatos (pl. postai és kiskereskedelmi forgalomban).
Csomag
6.12. ábra
Csomagolás. Azoknak a műveleteknek az összessége, amelyeknek alapvetőcélja a termék védelme, ill. szállításra, tárolásra alkalmassá tétele, egységbe fogása.
Csomagolási egység. A csomagolási folyamat eredménye, amely további kezelésre (nagyobb egységekbe való csomagolás, tárolás, szállítás, elosztás stb.) önállóan alkalmas.
Csomagolási segédanyag. Valamely termék csomagolásának járulékos részét képező kellék vagy alkatelem (pl. az elektronikai termékek dobozán belül elhelyezett polisztirol élvédők, páralekötő anyagok).
Csomagolási segédanyag
6.13. ábra
Csomagolástechnológia. A csomagolási tevékenység keretébe tartozó műveletek összességének rendje, ill. az ahhoz tartozó módszerek és eszközök meghatározása.
Csomagolóanyag. Valamely termék burkolatának elsődleges eleme, amelyet általában csomagolóeszközzé alakítanak. Egyes fajtái - meghatározott esetekben - csomagolásra közvetlenül is felhasználhatók. Ilyenek például a többrétegű hullámpapírok, fa alapanyagok, melyekből dobozok, ládák készülnek.
Csomagolóanyag
6.14. ábra
Csomagolóeszköz. A termékek befogadására alkalmas, meghatározott anyagú, szerkezetű, alakú, rendszerint ipari tevékenység keretében előállított ideiglenes védőburkolat. Ilyenek például a különféle zacskók, zsákok, melyekbe televíziókat teszik, mielőtt dobozba raknák őket.
Csomagolóeszköz
6.15. ábra
Csomagolószer. A csomagolóanyag, a csomagolóeszköz és a csomagolási segédanyag gyűjtőfogalma.
Hiányos csomagolás. Olyan csomagolás, amelyet a fuvarozó vállalat elégtelennek minősít. A minősítés a feladóra nézve fuvarjogi, ill. kártérítési szempontból hátrányos megkülönböztetést jelent.
A nemzetközi gyakorlatban az előzőkben leírtakon kívül egyéb fogalmak is használatosak.
Kereskedelmi csomagolás - tengerentúli csomagolás. Mindkét megjelölést a termék rendelésekor a csomagolás kivitelére vonatkozó előírásként alkalmazzák. Ennek ellenére nem határozza meg pontosan, hogy az ilyen csomagolás műszaki és gazdasági szempontból milyen legyen. Így a káreseteknél ezek a fogalmak állandó jogviták tárgyai. Jobb, ha helyettük a várható igénybevételek és a felmerülő csomagolási költségek figyelembevételével a csomagolás kivitelét pontosan megbeszélik, ill. írásban rögzítik.
Elismert csomagolás. A fuvarozó szervek (elsősorban a vasút és a posta) előírásaival, valamint a csomagolásnak a szállítás során fellépő igénybevételekkel szembeni ellenállását megállapító vizsgálatokkal függ össze. A minősített csomagolások használata a káreseteknél eleve kizárja a fuvarozó által a hiányos csomagolásra hárított szokásos kifogásokat. Szokványos, szabványosított, egyedileg tervezett csomagolás. Gazdasági okokból lehetőleg előnyben kell részesíteni a szabványosított, ill. szokványos csomagolásokat. A műszaki termékek jelentős része (különösen a mechanikai igénybevételekre érzékenyek), a szállítás és tárolás során fellépő hatások semlegesítésére, egyedi tulajdonságainak megfelelően kialakított csomagolást kíván.
Tárolási csomagolás. A műszaki termékek egy része, bár szállítási csomagolásban kerül a kereskedelembe, onnan egyidejűleg vagy más termékekkel együtt jut a feldolgozóhoz, ill. felhasználóhoz. Ilyenkor olyan egyedi csomagolás is megfelel, amelynél az értékesítés könnyítését célzó szempontok elhanyagolhatók. A tárolási csomagolás a lehető legegyszerűbb, áruvédelmi hatékonysága is korlátozott. A tartalom pontos azonosíthatósága azonban különösen fontos. Egy csavarboltban például az egyforma csavarok dobozokban vannak tárolva. A doboz a külső hatásoktól nem védi a csavart, mert nyitott. Az elhelyezett azonosítók azonban megkönnyítik a felismerést és mivel nyitott, könnyen lehet belőle kivenni.
A fogyasztást könnyítő csomagolás, több célú csomagolás. A fogyasztói csomagolás tervezésekor egyre inkább arra törekednek, hogy a csomagolás a termék használatát könnyítse, egyszerűsítse. Vannak olyan termékek, amelyek elsősorban a csomagolás révén válnak még a nem gyakorlott személy számára is használhatóvá. Más esetben a csomagolás a termék feldolgozásához (elfogyasztásához) szükséges eszközt helyettesíti.
Fogyasztást könnyítő csomagolás
6.16. ábra

| Önellenőrző kérdések
1. Sorolja fel a csomagolás alapvető feladatait!
2. Jelölje meg, hogy az alábbi meghatározások közül melyik írja le a fogyasztói csomagolás fogalmát!
| A külső hatások ellen védelmet nyújtó, a mozgatást, szállítást és tárolást megkönnyítő csomagolás.
| A terméket a fogyasztóig kísérő csomagolás
| Meghatározott mennyiségű csomagolt vagy csomagolatlan terméket nagyobb egységbe összefogó csomagolás.
3. Jelölje meg, hogy az alábbi meghatározások közül melyik írja le a gyűjtőcsomagolás fogalmát!
| A külső hatások ellen védelmet nyújtó, a mozgatást, szállítást és tárolást megkönnyítő csomagolás.
| A terméket a fogyasztóig kísérő csomagolás
| Meghatározott mennyiségű csomagolt vagy csomagolatlan terméket nagyobb egységbe összefogó csomagolás.
4. Döntse el, hogy az alábbi ábrán milyen csomagolásokat lát!
Írja be az ábrán látható számokat a megfelelő helyre! Bemutató csomagolás: Csoportcsomagolás: Kombinációs csomagolás: Előrecsomagolás: Adagcsomagolás:
5. Döntse el, hogy az alábbi ábrán milyen csomagolásokat lát!
Írja be az ábrán látható számokat a megfelelő helyre! Egységrakomány: Készletcsomagolás: Gyűjtőcsomagolás:
6. Az alábbi ábra alapján nevezze meg a csomagolás részeit!
Írja be az ábrán látható számokat a megfelelő helyre! Csomagolási segédanyag: Csomagolóanyag: Csomagolóeszköz: