KURZUS: Logisztika projekt

MODUL: I. modul: Raktározás

5. lecke: Áru elhelyezési és komissiózási stratégiák

| Cél: Ahhoz hogy egy raktár megfelelően és gazdaságosan működjön, vezetőjének ismernie kell az egyes áru elhelyezési és komissiózási módokat és nagy biztonsággal kell tudnia alkalmaztatnia is azokat. A biztos tudás ismeretében, bátran lehet kísérletezni az egyes komissiózási és áru elhelyezési technikák között, hogy így kapjuk meg azt a kombinációt, melyben az általunk vizsgált raktár optimálisan működhet. A lecke segítséget nyújt abban, hogy a hallgató megismerje az egyes áru elhelyezési, tárolási, és készletezési koncepciókat, mely elvek megfelelő használata mellett egy jól és gazdaságosan működő raktárt kaphatunk.
Követelmények: Ön akkor sajátította el megfelelően a tananyagot, ha képes
megfogalmazni a komissiózás jelentését; párosítani egymáshoz az egyes árulehelyezési stratégiák megnevezését és azok jellemzőit; felsorolásból kiválasztani a komissiózás megszervezésére igaz állításokat; felsorolásból kiválasztani a horizontális és vertikális elválasztás alapján végzett komissiózásra igaz állításokat; felsorolásból kiválasztani az egyedi, a csoportos és a zónás komissiózásra igaz állításokat; felsorolásból kiválasztani a hurok, a hullám és a kevert stratégiára igaz állításokat.
Időszükséglet: A tananyag elsajátításához körülbelül 45 percre lesz szüksége.
Kulcsfogalmak:
polistruktúrájú raktár, komissiózás, kaotikus elrendezés, helyhez kötött (fix helyes) áruelhelyezés, részben helyhez kötött (az áruk forgási sebessége alapján) áruelhelyezés, kaotikus elrendezésű (szabad helyes) áruelhelyezés, vertikális, horizontális elválasztás egyedi, csoportos, zónás komissiózás
1. Áruelhelyezési stratégiák
Jegyezze meg, mit értünk polistruktúrájú raktár alatt!
Nem beszélhetünk a komissiózásról az előtt, hogy ne említenénk meg az alapvető betárolási stratégiákat, melyeket a tárolótéri anyagmozgatási teljesítmények minimalizálása alapján célszerű meghatározni. Tároló hely kijelölések problémája jellemzően polistruktúrájú (sok féle árufajta tárolására alkalmas) raktárak esetén merül fel.
Az ismert áru elhelyezési stratégiák a következők:
helyhez kötött (fix helyes), részben helyhez kötött, kaotikus elrendezésű (szabad helyes).
Tanulja meg, mit értünk helyhez kötött, részben helyhez kötött és kaotikus stratégia alatt! Jegyezze meg az egyes stratégiák előnyeit és hátrányait!
1.1. Helyhez kötött (fix helyes)
Mindegyik anyagnak fix helye van a raktárban;
előnye, hogy bizonyos idő után az anyagmozgatásban résztvevők megtanulják egy-egy anyag tárolási helyét; hátránya, hogy a raktári anyagmozgást nem minimalizálja, sok esetben felesleges anyagmozgást generál.
Jellemzően minden árufajtát vagy árucikket szakmai kódjelük (vonalkód, qr kód, rfid stb.) alfanumerikus sorrendjében helyeznek el.
1.2. Részben helyhez kötött (az áruk forgási sebessége alapján)
Az árucserélődés intenzitása alapján való elhelyezés. Ebben az esetben a legkisebb intenzitással cserélődő árufajtákat, illetve árucikkeket kell a manipulációs helyiségektől legtávolabb helyezni, mely által csökkenhet az átlagos anyagmozgatási távolság. Ahhoz, hogy megfelelően működjön a raktározási rendszer, folyamatos felülvizsgálatot indokol ez a módszer.
1.3. Kaotikus elrendezésű (szabad helyes)
Az újonnan beérkező anyagok mindig a legközelebbi szabad helyre kerülnek. Ez az elhelyezési (helykijelölési) változat csak számítógépes irányítási rendszer esetében valósítható meg. A megvalósítás feltétele még az is, hogy az egyes tároló helyek mérete azonos legyen (csak azonos méretű tároló helyek között lehetséges szabad helyfoglalásos áruelhelyezés).
Előnyei:
jó helykihasználás, minimális anyagmozgatás.
Hátrányai:
jelentős informatikai támogatást igényel megfelelően képzett munkaerő szükséges a rendszer üzemeltetéséhez
2. Komissiózás
Tanulja meg a komissiózás jelentését! Jegyezze meg komissiózási "ökölszabályait"! Tanulja meg az egyes komissiózási helyek és stratégiák előnyeit és hátrányait!
A komissiózás (árugyűjtés) az áruk raktárból történő, előre megadott megrendelések szerinti kigyűjtését és összeválogatását megvalósító folyamat. A komissiózás a megrendelés átvételével kezdődik, s a kigyűjtött áruk rendelésenkénti összeállításával fejeződik be.
Felmérések szerint sok raktárban a raktározás változó költségeinek 50%-át a komissiózás kiadásai adják, ezért valóban nagyon fontos, hogy a raktározási menedzser különös figyelmet szenteljen ennek a kérdéskörnek.
A komissiózás megszervezésének, végrehajtásának néhány "ököl-szabálya":
minden termékhez rendeljünk legalább egy helyet (a komissiózó térben), de ügyeljünk rá, hogy a lehető legkisebb komissiózó teret alakítsuk ki; a komissiózással és az utántöltéssel foglalkozó csoport létszámát vegyük a lehető legalacsonyabbra; minimalizáljuk a torlódásokat; amennyire csak lehet, különítsük el a komissiózást és a raktár feltöltését, a torlódások, várakozások elkerülése érdekében; ügyeljünk arra, hogy a komissiózó térben mindig legyen elegendő áru; tartsuk, sőt emeljük a szolgáltatás színvonalát.
2.1. Komissiózás helyei
Fogalmazza meg, mit értünk vertikális és horizontális szétválasztás alatt! Jegyezze meg a vertikális és horizontális szétválasztás előnyeit és hátrányait!
A gyakran rendelt, gyorsan forgó áruk számára szóba jöhet több áru-előkészítő komissiózó hely kijelölése is. Ez mérsékli a várakozást, továbbá az áruhiány előfordulási esélyét.
A komissiózás munkaigényes feladat. A rosszul kialakított komissiózó területen a dolgozók idejének legnagyobb hányadát a tényleges árukezelés helyett azok megkeresése, a "körbejárás" teheti ki.
Az árumozgásokat csökkenthetjük azáltal, hogy a tárolótérben és a komissiózó térben lévő árukat konzekvensen elválasztjuk egymástól.
A vertikális (függőleges) szétválasztás lényege, hogy a tárolótéren belül képezzük ki a komissiózásra kijelölt helyeket, mégpedig az állványzat legalsó, vagy szükség esetén alsó sorain. Az e fölötti sorok az áruk tárolására szolgálnak.
Vertikális elrendezés
5.1. ábra
A tárolótéren belüli (vertikális) komissiózás előnyei:
egyszerű anyagáramlás, nincs szükség közbenső szállításokra, csak az áru leemelésére, egyszerű az információáramlás, mely alatt értjük azt, hogy komissiózás során nincs szükség a termékek állvány hely szerinti keresésére, hiszen ami az alsó sorban található, abból szükséges kigyűjtést végezni.
A rendszer hátrányai:
hosszúak a komissiózási útvonalak, viszonylag kicsi a komissiózási teljesítmény, kedvezőtlen tárolás-szervezési módszert kíván (pl. kötött helyfoglalásos rendszer).
A horizontális (vízszintes) elválasztás lényege, hogy a komissiózásban érintett árukat (egységeket) először a raktár egy külön e célra leválasztott, elkülönített részére, az ún. komissiózó munkaterületre szállítjuk.
Horizontális elrendezés
5.2. ábra
A tárolótéren kívüli (horizontális) komissiózás előnyei:
nagyobb komissiózási teljesítmény, a tárolótérben tetszés szerint tárolási módszer alakítható ki.
Hátrányai:
bonyolult anyagáramlás, nehezebb a raktárban az anyagmozgatás megszervezése, irányítása, bonyolultabb információáramlás.
2.2. Komissiózási stratégiák
A komissiózás módja kihat a munka mennyiségére, a szükséges dolgozói létszámra, ezért rendkívül fontos, hogy a vállalat megfelelő komissiózási stratégiát válasszon.
Az alábbi komissiózási stratégiákat különböztetjük meg:
Egyedi komissiózás
Jegyezze meg, mit értünk egyedi komissiózás alatt!
Egyedi feldolgozás esetében a megrendelés annyi tételből áll, amennyi az igényelt árufajták száma. Az egy tételre vonatkozó adatokat (az árufajta azonosítója, az igényelt mennyiség, a tárolási hely azonosítója stb.) rendszerint soronként tüntetik fel a megrendelésen.
Az előző leckék alapján rajzolja fel füzetébe egy állványos raktár felülnézeti sematikus ábráját ahol az állványrendszer párhuzamosan egymás mellett helyezkedik el (soros elrendezés), majd jelölje rajta a hullám, a hurok és a kevert stratégiát! Fogalmazza meg, mit jelent a hullám, a hurok és a kevert stratégia!
A komissiózó pontot az ábrákon K betű jelöli.
Egyedi komissiózás esetén háromféle stratégia alkalmazható:
hullám stratégia akkor alkalmazható előnyösen, ha nagyszámú tárolóhelyet kell felkeresni, viszonylag kis mozgatási tételekkel;
Hullám stratégia esetén a végpont lehet a komissiózó pont, ekkor az ábrán jelzett folyamat balról indul. Az is megoldás lehet, hogy folyamat a komissiózó pontnál kezdődik, és a dolgozó a végén egyenes vonalban oda tér vissza.
a hurok stratégia akkor valósítható meg, ha viszonylag kevés számú tároló helyet kell felkeresni (ebben az esetben a bejárandó út hossza csökkenthető a hullám stratégiához képest);
a kevert stratégia esetén a komissiózó dolgozó - saját belátása szerint - dönti el, hogy hullámszerűen halad-e vagy esetenként visszafordulva távolságot rövidít.
Az egyedi komissiózás előnyei:
kisebb munkaszervezési ráfordítást igényel, rövidebbek a rendelés átfutási idők, sürgős (soron kívüli) igények kielégítése könnyen megoldható, tévedések könnyen korrigálhatók.
Hátrányai:
kisebb teljesítmények, a teljes komissiózás több időt igényel.
Jegyezze meg, mit értünk csoportos komissiózás alatt! Gyűjtse össze előnyeit és hátrányait!
Csoportos komissiózás
Kisebb tételek esetén könnyen megoldható, hogy a komissiózó egyidejűleg több rendelés áruját gyűjtse (egy kocsira "ömlesztve" összegyűjtik több rendelés áruit, és később válogatják szét). Ezzel sok időt és felesleges bejárási utat lehet megtakarítani, hiszen lényegesen kevesebb "gyűjtőkört" kell teljesíteni. (Az összesítve begyűjtött árukat később a komissiózó térben esetleg szét kell válogatni.)
Előnyei:
nagyobb teljesítmény, kevesebb dolgozó, ill. komissiózó gép (targonca) szükséges.
A rendszer hátránya:
"kétlépcsős" komissiózásra van szükség, mert az összesítve begyűjtött árut szét kell válogatni, a megrendelésekből az összesített igényeket előbb el kell készíteni, ez járulékos munka, egy-egy rendelés átfutási ideje hosszú, rugalmatlan, sürgős igények nehezebben teljesíthetők.
Zónás komissiózás
Jegyezze meg, mit értünk zónás komissiózás alatt!
Ezt az eljárást nagy forgalom és nagyszámú árufajta esetén használják, melyben az egyes rendeléseket kisebb részekre bontják le. Egy-egy ilyen részrendelés azokat az áruféléket tartalmazza, amelyek a raktár egy viszonylag kicsi területén, azaz egy zónában, találhatók.
Előnye
megvalósításával érhetők el a legnagyobb komissiózási teljesítmények (ugyanis egyszerre nagyobb egységeket lehet a tárolótér és a gyűjtőhely között mozgatni).
Hátránya
az utólagos csoportosítás miatt bonyolultabb a folyamat megszervezése (gyűjtőjegyzék összeállítás, megrendelések szerinti kiszállítási egység összeállítása).

| Önellenőrző kérdések
1. Fogalmazza meg, mit értünk komissiózás alatt!
2. Jelölje meg, melyik áru elhelyezési stratégiára igaz, hogy az újonnan beérkező anyagok mindig a legközelebbi üres helyre kerülnek!
| A helyhez kötöttre (fix helyesre).
| A részben helyhez kötöttre.
| A kaotikus elrendezésűre (szabad helyesre).
3. Jelölje meg, melyik áru elhelyezési stratégiára igaz, hogy a legkisebb intenzitással cserélődő árufajtákat, árucikkeket kell a manipulációs helyiségektől legtávolabb helyezni!
| A helyhez kötöttre (fix helyesre).
| A részben helyhez kötöttre.
| A kaotikus elrendezésűre (szabad helyesre).
4. Jelölje meg az alábbiak közül a komissiózás megszervezésével kapcsolatos igaz állításokat!
| A komissiózással és az utántöltéssel foglalkozó csoport létszámát vegyük a lehető legalacsonyabbra.
| Lehetőleg minden termékhez sok, egymástól távoli helyet kell rendelni, így elkerülhetők a torlódások.
| A lehető legnagyobb komissiózó teret alakítsuk ki.
| Különítsük el a komissiózást és a raktár feltöltését.
| Ügyeljünk arra, hogy a komissiózó térben mindig legyen elegendő áru.
5. Jelölje meg az alábbiak közül a horizontális (vízszintes) elválasztás alapján végzett komissiózásra igaz állításokat!
| A tárolótéren belül, az állványzat alsó sorain képezzük ki a komissiózásra kijelölt helyeket.
| A tárolótérben tetszés szerint tárolási módszer alakítható ki.
| Nehezebb a raktárban az anyagmozgatás megszervezése, irányítása.
| Kicsi a komissiózási teljesítmény.
| Hosszúak a komissiózási útvonalak.
6. Jelölje meg az alábbiak közül a csoportos komissiózás jellemzőit!
| A komissiózó egyidejűleg több rendelés áruját gyűjti.
| "Kétlépcsős" komissiózásra van szükség,
| A rendelés átfutási ideje rövid.
| Rugalmasan alakítható a rendelésekhez.
7. Jelölje meg, hogy az alábbi állítások igazak vagy hamisak!
Csoportos komissiózás esetén több dolgozó, ill. komissiózó gép szükséges. |
Hullám stratégia akkor alkalmazható előnyösen, ha nagyszámú tároló helyet kell felkeresni. |
Hurok stratégia akkor valósítható meg, ha nagyszámú tároló helyet kell felkeresni. |
Kevert stratégia esetén a komissiózó dolgozó dönti el, hogy hullámszerűen halad-e vagy esetenként visszafordulva távolságot rövidít. |