KURZUS: Logisztika projekt

MODUL: III. modul: Elosztási logisztika

13. lecke: Az elosztási logisztika az ellátási láncban

| Cél: A tananyag célja, hogy a hallgató megismerje, felfrissítse az elosztási logisztikához kapcsolódó ismereteit. A későbbi fejezetekben megismertekkel összekapcsolva így teljes képet alkothat az elosztási feladatairól, eszközeiről és folyamatairól.
Követelmények: Ön akkor sajátította el megfelelően a tananyagot, ha képes
összefoglalni az elosztási logisztika feladatait, kiválasztani az elosztási logisztika céljára vonatkozó helyes állítást; felsorolásból kiválasztani, miért kell gyors válaszra törekedni; elmondani az igény-menedzsment fogalmát; felsorolni, miről kell információval rendelkeznie az igénymenedzsmentnek; felsorolni a disztribúció részeit.
Időszükséglet: A tananyag elsajátításához körülbelül 30 percre lesz szüksége.
Kulcsfogalmak:
elosztási logisztika, disztribúciós hálózat, áruelosztás, ellátási lánc, gyors válasz, igénymenedzsment.
1. Bevezetés
Jegyezze meg az elosztási logisztika feladatait!
Az elosztási logisztika azon tevékenységekkel foglalkozik, amelyek a gazdaságban előforduló anyagok továbbításához, a termelőtől a fogyasztóig való eljuttatásához kapcsolódnak. Célja, hogy a létrehozott anyagok, áruk térben, időben, mennyiségben és minőségben a megrendelők által meghatározott feltételek szerint, illetve a vevők, vásárlók várható igényeinek megfelelően jussanak el az előállítóktól a fogyasztókig.
Az elosztás a térben bonyolult disztribúciós hálózaton valósul meg, amely egyrészt földrajzi struktúrából áll, amely megszabja a különféle országokban, földrészeken lévő termelők, gyűjtő- és elosztópontok, valamint fogyasztók közötti áruáramlatok irányát, nagyságát, továbbá abból a közlekedési infrastruktúrából, amelyen az áruk eljuthatnak kiindulási helyükről végpontjukig.
A fizikai áruelosztás szervezése számos részprobléma megoldását igényli, melyek azonban egymással szoros kapcsolatban vannak. A logisztika éppen arra hívja fel a figyelmet, hogy ezek a látszólag független területek, ha az egész rendszert javítani akarjuk, akkor együtt kezelendők.
Az elosztási logisztika kérdéseinek megoldása irányulhat egy adott szolgáltatási színvonal elérésére minimális ráfordítással (legtöbbször költségráfordításról van szó) vagy adott erőforrások legjobb kihasználásával maximális szolgáltatási színvonal nyújtására. Az 1. ábra bemutatja, hogy az ellátási lánc egyes szereplői milyen kapcsolatban állhatnak egymással.
Az ellátási lánc szerkezete
13.1. ábra
2. Az ellátási lánc (supply chain)
Jegyezze meg az ellátási lánc fogalmát és feladatait!
Az ellátási lánc tulajdonképpen az egymást követő logisztikai részfolyamatok, tevékenységek összessége, amelyek egymást követik, amíg az áru a forrástól (ellátótól) eljut a fogyasztás helyéig. Minden termelési, szolgáltatási szervezet rendelkezik ellátási lánccal.
Jegyezze meg, mit értünk gyors válasz alatt! Fogalmazza meg, miért kell erre törekedni!
A logisztikai gyakorlatban célszerű törekedni a fellépő igényekre való gyors válaszra, reagálásra (quick response), mert ezzel két stratégiai célt is elérhetünk: csökkenthetjük költségeinket és javíthatjuk a szolgáltatási színvonalat.
A gyors reagálást az ellátási láncban mögöttünk álló vállalat, szervezet igényli, amely készleteit minimumon kívánja tartani, de a készlethiányt el akarja kerülni. E vállalatok igény-menedzsmentje által működtetett pótlási modell vezérli az ellátási láncot, azáltal, hogy az igényt mintegy 'lehúzza' (pull) az ellátó vállalat készletéből.
Az igényekre való gyors válaszadás alapfeltétele a megbízható információ, melyet az informatikában és az adatátvitel területén bekövetkezett fejlődés tett lehetővé. Az ellátási láncot általában a lánc legerősebb vállalata koordinálja, ez többnyire a termelő, de adott esetben lehet disztribútor vagy kereskedő is. A szuper- és hipermarket láncok tekintélyes erővel rendelkeznek, s képesek befolyásolni, ellenőrizni az ellátási láncot. Ez azt jelenti, hogy jelentős kereskedelmi nyomást gyakorolnak beszállítóikra, különösen azok, melyek saját márkajeggyel (own label) ellátott termékeket forgalmaznak (Pl. Tesco gazdaságos termékek).
3. Az elosztás helye és szerepe az ellátási láncban
Jegyezze meg az elosztási logisztika szerepét az ellátási láncban!
Az áruelosztás (disztribúció) szerepe az ellátási lánc menedzsmentben sokkal több, mint a hagyományos felfogás szerinti szállítási és raktározási tevékenységek kezelése, irányítása. A sikeres disztribúció alappillére az igény-menedzsment (demand management).
Fogalmazza meg, mit értünk igény-menedzsment alatt!
Az igény-menedzsment az a folyamat, melynek során regisztráljuk és kielégítjük a rendelők (fogyasztók) igényeit, mégpedig a megkívánt szolgáltatási színvonalon. Jóllehet az igények előrejelzési pontosságának fokozása mindig is cél volt, fel kellett ismerni, hogy ezek az előrejelzések csak ritkán következnek be. Az igazi cél ezért az, hogy az előrejelzésektől fokozatosan függetlenítsük magunkat, az igényekről szerezhető mind pontosabb információ révén, olyan rendszerek adaptálásával, melyek lehetővé teszik, hogy ezekhez az igényekhez a lehető leggyorsabban alkalmazkodjunk.
Jegyezze meg, miről kell információval rendelkeznie az igénymenedzsmentnek!
Az információ, amely alapvető fontosságú az igény menedzsment számára, a következő:
információ a piacról, középtávú előrebecslés formájában; információ az ügyfelekről, mégpedig azok aktuális fogyasztásáról, igényéről; információ a termelési tervekről, a készletek nagyságáról; információ a piaci mozgásokról, eseményekről (pl. promóciók a piacon igényhullámzást okozhatnak).
Jegyezze meg disztribúció részeit!
Az információ az a kulcs, amely összekapcsolja a disztribúció részeit, nevezetesen:
a raktári műveleteket, az ellátókat és a vevőket, a szállítási alrendszereket, az ügyfelek különböző csoportjait.
A rendelkezésünkre álló technológia már valósidejű információkkal képes ellátni a disztribúciós menedzsmentet. Az információáramlat párhuzamosan fut az áruáramlattal és ezáltal hatékony kontrollt tesz lehetővé.
A raktárak a disztribúcióban központi szerepet töltenek be, rendelkezniük kell azzal az árukészlettel, amely az ellátók és a vevők közötti zökkenőmentes áruáramlat fenntartásához elengedhetetlen. Ezek a raktárak, továbbá a készlettel nem rendelkező, átrakó központok (transshipment centers) irányítják a hatékony áruszállítást mind az ellátók és a raktárak, mind a raktárak és a vevők között. Ez az irányítás feltételezi a megfelelő információkon alapuló rendelésfelvevő- és feldolgozó (order processing) informatikai rendszerek meglétét.

| Önellenőrző kérdések
1. Fogalmazza meg az elosztási logisztika feladatát!
2. Jelölje meg a helyes állítást!
| Az elosztási logisztika kérdéseinek megoldása irányulhat egy adott szolgáltatási színvonal elérésére minimális ráfordítással, vagy adott erőforrások legjobb kihasználásával maximális szolgáltatási színvonal nyújtására.
| Az elosztási logisztika kérdéseinek megoldása irányulhat egy adott szolgáltatási színvonal elérésére minimális ráfordítással és adott erőforrások legjobb kihasználásával maximális szolgáltatási színvonal nyújtására.
3. Miért célszerű törekedni a gyors válaszra (quick response)?
| csökkenthetjük költségeinket és javíthatjuk a szolgáltatási színvonalat,
| javulhat a partnerek véleménye,
| hamarabb elvégezhető a feladat.
4. Fogalmazza meg, mi az igény-menedzsment (demand management)!
5. Sorolja fel, miről kell információval rendelkeznie az igénymenedzsmentnek!
6. Sorolja fel a disztribúció részeit!