KURZUS: Logisztika projekt

MODUL: I. modul: Raktározás

1. lecke: Raktározás szükségessége

| Cél: A tananyag célja, hogy a hallgató ismerje meg a raktározás szerepét a logisztikai láncon belül. Legyen tisztában kialakulásának mérföldköveivel. Szerezzen ismereteket a jelenkori raktározási trendekről.
Követelmények: Ön akkor sajátította el megfelelően a tananyagot, ha képes
felsorolni, milyen megtakarítás érhető el a logisztika segítségével; ábra alapján megjelölni, hogy mely fő logisztikai funkciók között van szükség raktározásra; felsorolni, mely technikai eszközök segítették a raktározás fejlődését; lerajzolni az általános logisztikai folyamatmodellt, felsorolni, milyen funkciókat tölt be a raktározás az általános logisztikai folyamatmodellben; párosítani egymáshoz a tárhely, a raktár, a tárolás és a raktározás fogalmakat és azok definícióját; az áruk tulajdonságait az árujellemzőkhöz (fizikai, sajátosság, raktározandó mennyiség) párosítani.
Időszükséglet: A tananyag elsajátításához körülbelül 45 percre lesz szüksége.
Kulcsfogalmak:
logisztikai funkciók (gyűjtő, elosztó), anyagáramlási folyamat, input, output folyamatok, logisztikai folyamatmodell,
1. A raktározás fejlődése
Jegyezze meg a logisztika segítségével elérhető megtakarítások fajtáit!
A logisztika történelmi fejlődése során annak végig gyökeres része volt a raktározás. A történelem kezdeti időszakaiban a logisztika és vele együtt a raktározás főleg harcászatban töltött be meghatározó szerepet. Amint a harcászatban bizonyított, úgy kezdték alkalmazni a gazdaságban és a mindennapokban is az ott elsajátított szervezési és készletezési technikákat. Későbbiekben ez okozta a gazdaság logisztikai szemléletű formálásának elterjedését is. Ugyanis a vállalatok a pontosabb és céltudatosabb szervezéssel költségeket és időt takaríthattak meg. Ezt követően egyre inkább bővült a logisztika feladatköre, fejlődtek annak eszközei és módszerei is.
Példa egy raktár belső kialakítására
1.1. ábra
Forrás: http://www.chalmor.co.uk/site/wp-content/uploads/2013/06/Miniclipper_7.jpg
Keresse ki a szövegből, milyen technikai eszközök segítik raktározás fejlődését!
A logisztikai módszerek alkalmazásának segítségével a vállalatok megtakarított időre és pénzre tettek szert, így több beruházásra lehetett lehetőségük. A fejlődést elősegítették
az újonnan napvilágot látott elméletek, a számítástechnika és informatika rohamos fejlődése és elterjedése, valamit az új anyagmozgató gépek, vonalkód-olvasó és helymeghatározó eszközök megjelenése.
A raktározás, a logisztikával együtt ugyan úgy fejlődött. Jelenleg a raktározási rendszerek már informatikai háttérrel rendelkeznek. A bevezetésre került információs technológiák megkönnyítették a raktározott termékek nyilvántartását, minimalizálták a felesleges költségeket és a részfolyamatok bevezetésével tökéletesítették a szolgáltatás kivitelezését.
Ha raktározásról beszélünk, akkor szükséges megemlítenünk a komissiózást (más néven árugyűjtés, az áruk a raktárból való, előre megadott megrendelések szerinti kigyűjtését és összeválogatását megvalósító folyamat) is, amely manapság az egyik legkeresettebb szolgáltatás a raktározás keretein belül, ennek ellenére ez rejti a legtöbb veszélyt is. Viszont a technikai vívmányok segítségével itt is minimalizálták a kockázatokat és lerövidítették a munkafázisokat.
2. Raktározás logisztikai funkciók közti elhelyezése
Jegyzetfüzetében rajzolja le az általános logisztikai folyamatmodellt, először raktározási tevékenységek nélkül, majd raktározási tevékenységekkel együtt. Jegyezze meg, hogy mely fő logisztikai funkciók (beszerzés, termelés, elosztás) mellett jelenik meg a raktározás, mint tevékenység!
A raktározás, mint tevékenység, mindhárom fő logisztikai funkcióknak a beszerzésnek, a termelésnek és az elosztásnak is részét képezi. Ahhoz hogy a raktározást megfelelő módon el tudjuk helyezni az eddigi tanulmányaink során már megismert logisztikai funkciói közé, az alábbi ábrák nyújtanak segítséget:
A raktározás szerepe a vállalati logisztikában (Beszerzés)
1.2. ábra
A beszerzési logisztika az anyagáramlási folyamatok kezdeténél biztosítja azokat a bemeneti készleteket (input anyagokra), amelyek a termelés (vagy tágabb értelmezésben szolgáltatás) elvégzéshez szükségesek, és amelyeket az áruátvétel után raktározni kell. Egy átlagos iparvállalat bevételének 55-85%-át költi bemeneti készletekre ezekre, így e feladat minél gazdaságosabb és megbízhatóbb ellátása létkérdés.
A raktározás szerepe a vállalati logisztikában (Termelés)
1.3. ábra
A termelési logisztika az input anyagok beérkezésétől a termelési folyamat fázisain át a késztermék raktárig történő anyagáramlást tervezi, szervezi, irányítja és ellenőrzi szoros együttműködésben a termelésszervezéssel és - irányítással.
A raktározás szerepe a vállalati logisztikában (Elosztás)
1.4. ábra
A disztribúció (kiszállítás ->vevő), más néven elosztási vagy értékesítési logisztika nem más, mint a termékek eljuttatása a termelőhelyektől a felhasználókig.
3. Raktározás célkitűzései
Írja le jegyzetfüzetébe, hogy milyen funkciókat tölt be a raktározás az általános logisztikai folyamatmodellben.
Napjaink logisztikai fejlesztéseinek egyik fő célkitűzése a raktári készletek csökkentése.
Azonban a készletek folyamatos csökkentése mellett nem szabad háttérbe szorítani a raktározási rendszer alapvető kiegyenlítő funkcióját, amely a különböző munkafolyamatok gazdaságos kapacitási különbségeinek kiegyenlítéséért felel.
A logisztikai ellátási lánc egyes elemei között fontos szerepet játszanak azok az érintkezési pontok, ahol a rendszer folyamatos mozgása valamilyen ok miatt megszakad. Vagyis egyes logisztikai folyamatokban az anyagáramlás bizonyos helyeken hosszabb-rövidebb ideig megáll. Ezeken a pontokon gondoskodni kell az anyagok elhelyezéséről, tárolásáról, kezeléséről és megóvásáról.
Tanulja meg lerajzolni az alábbi ábrát!
Logisztikai folyamatmodell
1.5. ábra
Jegyezze meg a raktározás funkcióit!
Az alapanyag termeléstől a felhasználóig (fogyasztóig) terjedő logisztikai folyamatban a raktározás többször bekapcsolódva tölti be gyűjtő és elosztó funkcióját, sajátos alrendszerként kapcsolva össze a kitermelés, a termelés és az elosztás részfolyamatait, így lehetővé téve az integrált anyag- és információáramlás megvalósítását, az optimális ellátási lánc kialakítását.
4. Raktározás meghatározásai
4.1. Raktározás és tárolás
Jegyezze meg a raktározás definícióját!
A raktározás sajátos szerepet tölt be a kitermeléstől a felhasználásig terjedő komplex folyamatrendszerben. A raktárak a részfolyamatok összekötő elemei, amelyek a megelőző és a követő részfolyamatok anyagáramlás intenzitás változásának kiegyenlítése céljából árukészleteket gyűjtenek, majd tovább adják.
A raktározás tehát valamely folyamatrendszer meghatározott technológiájú, technikai és munkaerő igényű részrendszere, amely sajátos létesítményeivel, berendezéseivel, felszereléseivel
az áruk állagának megóvását, az áruáramlatok összehangolását, valamint a folyamatrendszerben jelentkező ütemkülönbségek szükség szerinti kiegyenlítését
végzi.
Jegyezze meg a raktározás technikai elemeit!
A raktározásnak vannak technikai elemei, melyek biztosítják a raktározással szemben támasztott technikai, technológiai, valamint a szabályozási feladatok egy részének maradéktalan kielégítését. A technikai elemek közé sorolhatók:
a létesítmények (épület, bunker, rakodó stb.), a tárolóeszközök és berendezések (állványok stb.), az anyagmozgató gépek és eszközök, az ügyviteli és nyilvántartó eszközök, az ellenőrző eszközök (mérleg, ellenőrző műszerek stb.), és a kiegészítő berendezések (légkondicionáló, hűtő, szárító, töltő stb. eszközök és gépek).
Jegyezze meg a tárolás, tárhely és raktár definícióját!
Ennél a pontnál szükséges tisztáznunk a tárolás és a tárhely fogalmában rejlő különbségeket.
Ugyanis a tárolás általában a raktározásnál szűkebb körű tevékenység, amely alatt az egyes anyagok különböző tároló területeken történő, hosszabb, vagy rövidebb idejű tartózkodását értjük.
A tárhely pedig az áruk tárolására kijelölt tárolóterületek egy egységnyi, vagy más néven elemi részeit jelenti, tehát a tárhely a raktár része.
A raktár az a komplex létesítmény, amely a raktározási feladatokat megoldja.
A raktározás fogalmából következően, a raktár olyan komplex létesítményként értelmezendő, amely az áruk minőségét és mennyiségét veszteség nélkül képes megőrizni. Befogadóképessége, valamint anyagmozgatási rendszerének teljesítőképessége pedig lehetővé teszi az áruk szükség szerinti be-, ki- és áttárolását, továbbá eszközrendszere segítségével megvalósíthatók különböző kiegészítő (pl. komissiózási) logisztikai funkciók.
Az alábbi felsorolás alapján tanulmányozza, milyen tevékenységek jellemzők a raktárakban!
A raktárakban biztosítják az áruk
raktári be- és kirakodását, osztályozását, megrendelések előkészítését, számítógépes, vonalkódos nyilvántartó rendszerrel az áruk raktári nyilvántartását és az elszámolások elkészítését.
A raktárak fontos szerepet töltenek be a logisztikai folyamatban, hiszen a vállalat logisztikai költségeinek jelentős része itt képződik. Fokozott figyelmet kell fordítani tehát a raktározási tevékenység gazdaságosságára.
4.2. A raktározási módok
Sorolja fel a raktározási módokat és a módok megválasztását befolyásoló árujellemzőket!
A raktározási módok a raktározási (tárolási) feladat megoldására alkalmazható létesítmények szerint különböztethetők meg, amely az általános raktározási gyakorlatban:
raktárépületben (hagyományos, csarnok- vagy magasraktár), tárolóban (nyitott, röptetővel ellátott, körülkerített tárolóhely), bunkerekben, silókban és tartályokban történhet.
Általánosan elmondható, hogy tárolásra raktárépületben, tárolón, tartályban, bunkerben és silóban van lehetőség. Ezek közül a Logisztikai projekt tárgy keretei belül különösen a raktárépületben való tárolással foglalkozunk.
Az 1.6. ábra alapján jegyezze meg, az áruk mely tulajdonságai tartoznak az egyes árujellemzőkhöz!
A raktározási módok megválasztását alapvetően a raktározandó áruk következő jellemzői határozzák meg:
a fizikai állapot, a sajátosság a raktározandó mennyiség.
Az árujellemzők és a raktározási mód kapcsolatáról a következő ábra ad áttekintést. nem látható az összefüggés a raktározási mód és az árujellemzők között!
A raktározandó áru jellemzői és a raktározási mód kapcsolata
1.6. ábra
Saját szerkesztés Pánczél Zoltán Anyagmozgatás, Csomagolás, Raktározás elektronikus jegyzete alapján
Az áruk sajátosságai közül az alak, a méret, a térfogat és az egyéb különleges sajátosságok (nedvességre, hőre érzékeny, tűzveszélyes, törékeny stb.) játszanak szerepet. A tárolandó mennyiség alapján egyértelmű megkülönböztetést nem tehetünk. A készletnagyság, a fajtaszám (az árufajták száma) és a cikkelemszám (az árucikkek száma) azonban a tárolási mód megválasztásának egyik befolyásoló tényezője.

| Önellenőrző kérdések
1. Egészítse ki az alábbi, logisztikára vonatkozó mondatot! A vállalatok a pontosabb és céltudatosabb szervezéssel és takaríthattak meg.
2. Jelölje meg, mely helyeken merül fel raktározási igény!
| A
| B
| C
| D
| E
3. Sorolja fel, milyen technikai eszközök segítik a raktározás fejlődését!
4. Készítsen szabadkézi ábrát a logisztikai folyamatmodellről!
5. Sorolja fel, milyen funkciókat tölt be a raktározás az általános logisztikai folyamatmodellben!
6. Jelölje meg, az alábbiak közül melyikre igaz a következő meghatározás: az a létesítmény, amely a raktározási feladatokat megoldja!
| Tárhely.
| Raktár.
| Tárolás.
| Raktározás.
7. Jelölje meg, az alábbiak közül melyikre igaz a következő meghatározás: az áruk tárolására kijelölt tárolóterületek elemi részeit jelenti!
| Tárhely.
| Raktár.
| Tárolás.
| Raktározás.
8. Döntse el, hogy az áruk alábbi tulajdonságai mely árujellemzőkhöz tartoznak! Írja be a megfelelő betűt (F: fizikai, S: sajátosság, R: raktározandó mennyiség) a tulajdonság mögötti mezőbe! Légnemű: Szilárd - ömlesztett: Alak: Cikkelemszám: Cseppfolyós: Fajtaszám: Fajlagos tömeg: Tárolandó készlet: Hőmérséklet: Szilárd - darab: Méret: